En konflikt kan være på vej mellem Ruths Hotel i Skagen og fagforbundet 3F. Den lokale 3F-afdeling har igennem længere tid forsøgt at indgå en overenskomstaftale med hotellet. Forhandlingerne er dog ifølge fagforbundet strandet, og derfor ser de ingen anden udvej end at sende et konfliktvarsel til Ruths Hotel. - Vi er ærgerlige over at skulle gribe til dette værktøj, men det er åbenbart den eneste måde, vi kan komme videre på, siger Finn Jenne, der er formand for 3F Frederikshavn. Tom Boye, der er direktør på Ruths Hotel, er af den opfattelse, at forhandlingerne stadig er i gang. - Vi forhandler stadig og ønsker at indgå en aftale, når vi er kommet på den anden side af sommersæsonen, siger Tom Boye. Betaler for lidt i løn, mener 3F Ifølge 3F har Ruths Hotel over en længere årrække ikke ønsket at betale personalet de normale lønninger, der er på området. - Vi kan dokumentere, at visse grupper af medarbejdere typisk får mellem 3.000 og 6.000 kroner mindre om måneden, end hvis de havde været omfattet af den overenskomst, der normalt dækker dette område, oplyser 3F Frederikshavn. Se interview med Finn Jenne, formand for 3F Frederikshavn: En udlægning, man ikke kan genkende i Skagen. - Jeg har svært ved at forholde mig til den påstand. Det er jeg meget uforstående over for, siger hoteldirektør Tom Boye. Ruths Hotel har efterfølgende skrevet et længere indlæg på deres hjemmeside, hvor de redegør for situationen fra hotellets perspektiv. Her gør hotellet det klart, at der i deres optik ikke er nogle medarbejdere, som er utilfredse med situationen. - Der er os bekendt ingen ansatte, som i nyere tid skulle have ytret utilfredshed med vilkår eller arbejdsmiljø på arbejdspladsen - hverken overfor deres afdelingsleder, ledelsen eller en anden part. Den nuværende situation med konfliktvarsel fra 3F ærgrer os derfor i høj grad, skriver Ruths Hotel. Hoteldirektør ikke mod overenskomst 3F Frederikshavn har på Facebook offentliggjort, at de har varslet konflikt med Ruths Hotel. Her undrer fagforbundet sig over, at de har set sig nødsaget til at tage dette skridt. - Vi i 3F Frederikshavn har svært ved at forstå, at et velrenommeret hotel som Ruths Hotel, der fører sig frem som et af de ypperste steder i Danmark, ikke vil betale medarbejderne en anstændig løn, skriver 3F Frederikshavn på Facebook. Hoteldirektøren siger, at han ikke er modstander af at indgå en overenskomstaftale - snarere tværtimod. - Vi er som hotel nødt til at tilbyde gode forhold for vores medarbejdere. Ellers er det svært at rekruttere dem, vi har brug for. Overenskomsten har bare nogle udfordringer. Den tager eksempelvis ikke højde for de forhold, der gør sig gældende, når man driver en gourmetrestaurant og et sommerhotel, siger Tom Boye. Se interview med Tom Boye, direktør for Ruths Hotel: Første konfliktvarsel er afsendt 1. juni. 3F Frederikshavn håber, at der inden for en kort periode er fundet en løsning. Ellers vil andet konfliktvarsel blive sendt til Ruths Hotel, og herefter kan en konflikt i form af strejke eller en blokade af hotellet blive sat i værk.

Opsummering:
Fagforbundet 3F har sendt et konfliktvarsel til Ruths Hotel i Skagen, fordi der ikke er indgået en overenskomstaftale med hotellet.